Likumprojekts

**Grozījumi Sauszemes transportlīdzekļu īpašnieku civiltiesiskās atbildības obligātās apdrošināšanas likumā**

Izdarīt Sauszemes transportlīdzekļu īpašnieku civiltiesiskās atbildības obligātās apdrošināšanas likumā (Latvijas Republikas Saeimas un Ministru Kabineta Ziņotājs, 2004, 10. nr.; 2007, 22. nr.; 2008, 23. nr.; Latvijas Vēstnesis, 2011, 161. nr.; 2013, 194. nr.; 2016, 241. nr.; 2017, 250. nr.; 2018, 112. nr.; 2019, 61. nr.) šādus grozījumus:

1. Papildināt likumu ar 3.1 pantu šādā redakcijā:

"**3.1pants. Obligātās apdrošināšanas izņēmums**

Īpašnieka civiltiesisko atbildību par Latvijas Republikas Nacionālo bruņoto spēku reģistrā reģistrētās speciālās militārās tehnikas (turpmāk – speciālā militārā tehnika) lietošanu ceļu satiksmē neapdrošina."

2. Papildināt likumu ar 41.1 un 41.2 pantu šādā redakcijā:

"**41.1 pants. Zaudējumu atlīdzināšana, kurus speciālā militārā tehnika nodarījusi Eiropas Ekonomikas zonas valstī vai Šveices Konfederācijā**

(1) Transportlīdzekļu apdrošinātāju birojs:

1) šajā likumā noteiktajā kārtībā izskata pieteikumus sakarā ar speciālās militārās tehnikas nodarītajiem zaudējumiem, kas radušies ceļu satiksmes negadījumā Latvijas Republikā, citā Eiropas Ekonomikas zonas valstī vai Šveices Konfederācijā, novērtē nodarītos zaudējumus un 70 dienu laikā no pieteikuma saņemšanas dienas, bet ne vēlāk kā mēneša laikā pēc visu nepieciešamo dokumentu saņemšanas pieņem lēmumu par apdrošināšanas atlīdzības izmaksu vai atteikumu izmaksāt apdrošināšanas atlīdzību;

2) piecu dienu laikā pēc šā panta pirmās daļas 1. punktā minētā pieteikuma saņemšanas informē par to Aizsardzības ministriju;

3) piecu dienu laikā pēc tam, kad ir pieņemts lēmums par apdrošināšanas atlīdzību:

a) ja pieņemts lēmums par apdrošināšanas atlīdzības izmaksu, – nosūta attiecīgu rakstveida informāciju apdrošināšanas atlīdzības pieprasītājam, kas iesniedzis šā panta pirmās daļas 1. punktā minēto pieteikumu, un iesniedz Aizsardzības ministrijā lēmumu par apdrošināšanas atlīdzības izmaksu un attiecīgus dokumentus, kā arī citā veidā fiksētu informāciju, kas apliecina ar apdrošināšanas gadījumu saistītos faktus, zaudējumus un to apmēru,

b) ja pieņemts lēmums par apdrošināšanas atlīdzības atteikumu, – nosūta apdrošināšanas atlīdzības pieprasītājam, kas iesniedzis šā panta pirmās daļas 1. punktā minēto pieteikumu, un Aizsardzības ministrijai attiecīgu rakstveida informāciju, kurā norādīts atlīdzības neizmaksāšanas pamatojums;

4) 70 dienu laikā no pieteikuma saņemšanas dienas nosūta apdrošināšanas atlīdzības pieprasītājam, kas iesniedzis šā panta pirmās daļas 1. punktā minēto pieteikumu, un Aizsardzības ministrijai rakstveida informāciju, kurā norādīts atlīdzības neizmaksāšanas pamatojums, ja nav iespējams pieņemt lēmumu par apdrošināšanas atlīdzības izmaksu vai par atteikumu izmaksāt apdrošināšanas atlīdzību šā panta pirmās daļas 1. punktā minētajā termiņā, jo nav konstatējams kāds no šā likuma 39. panta pirmās daļas 1., 2. un 3. punktā minētajiem nosacījumiem.

(2) Aizsardzības ministrija:

1) 15 dienu laikā pēc Transportlīdzekļu apdrošinātāju biroja lēmuma saņemšanas par apdrošināšanas atlīdzības izmaksu izmaksā apdrošināšanas atlīdzību apdrošināšanas atlīdzības pieprasītājam, kas iesniedzis šā panta pirmās daļas 1. punktā minēto pieteikumu, un nosūta Transportlīdzekļu apdrošinātāju birojam maksājumu apliecinošu dokumentu;

2) pamatojoties uz Transportlīdzekļu apdrošinātāju biroja prasījumu, mēneša laikā pēc prasījuma saņemšanas atlīdzina Transportlīdzekļu apdrošinātāju birojam šā likuma 51. panta trešās daļas 1. punktā minētos izdevumus;

3) papildus izmaksājamai apdrošināšanas atlīdzībai vai atlīdzinājumam maksā 12 procentus gadā no izmaksājamās summas, ja netiek ievērots šā panta otrās daļas 1. un 2. punktā minētais termiņš.

 **41.2 pants.** **Zaudējumu atlīdzināšana, kurus speciālā militārā tehnika nodarījusi ārpus Eiropas Ekonomikas zonas valsts vai Šveices Konfederācijas**

Ja speciālā militārā tehnika ceļu satiksmes negadījuma rezultātā nodara zaudējumus trešajai personai ārpus Eiropas Ekonomikas zonas valsts vai Šveices Konfederācijas, Aizsardzības ministrija nodrošina zaudējumu atlīdzināšanu trešajai personai atbilstoši Aizsardzības ministrijai saistošajos starptautiskajos līgumos noteiktajai kārtībai."

3. Papildināt pārejas noteikumus ar 21. punktu šādā redakcijā:

"21. Apdrošināšanas līgums, kas noslēgts attiecībā uz speciālo militāro tehniku, uzskatāms par izbeigtu ar dienu, kad stājas spēkā šā likuma 3.1 pants. Ja apdrošināšanas līgums ir izbeidzies šajā punktā minētajā gadījumā un Nacionālie bruņotie spēki iesniedz apdrošinātājam rakstveida pieteikumu par iemaksātās apdrošināšanas prēmijas daļas atmaksu, Nacionālajiem bruņotajiem spēkiem ir tiesības uz to iemaksātās apdrošināšanas prēmijas daļu, kura atbilst atlikušajam laikposmam no pieteikuma iesniegšanas dienas līdz apdrošināšanas līguma termiņa beigām un no kuras atskaitīti ne vairāk kā pieci procenti no apdrošināšanas prēmijas daļas par atlikušo periodu, ja, pamatojoties uz attiecīgo apdrošināšanas līgumu, nav pieteikta apdrošināšanas atlīdzības izmaksa."

Likums stājas spēkā 2020. gada 1. jūlijā.

Ministru prezidenta biedrs,

aizsardzības ministrs

A. Pabriks